Såvel brandvæsen som politi rykkede ud søndag eftermiddag, da der kom melding om, at der var ild i en lejlighed i Peder Barkes Gade i Aalborg. Det viste sig, at ingen personer var i fare i lejligheden, for beboerne var nemlig gået hjemmefra. Problemet var bare, at de havde glemt, at de sådan set stadig var i gang med at lave mad. Eller i hvert fald stod der stadig en gryde på komfuret - og det var tændt. Det vides ikke, hvorlænge beboerne havde været væk, men længe nok til at maden var blevet lidt for godt gennemvarmet. Der var gået i ild i det hele, og det bemærkede personer i nærheden heldigvis, og brandvæsnet blev tilkaldt. Meldingen fra politiet lyder, at der var en del røgudviklingen i lejligheden. Beboerne vendte hjem til en på flere måder varm velkomst, da både brandvæsen og politi var der. Og beboerne kan nu se frem til en sigtelse for overtrædelse af beredskabsloven - og en bøde.

Referat:
Et par fra Aalborg kan se frem til at skulle betale en bøde for at have glemt en tændt kogeplade - med mad på.